G..., Dei gracia Senonensis archiepiscopus, omnibus ad quos presentes littere pervenerint, in Domino salutem. Noverint tam presentes quam posteri quod controversia vertebatur inter dilectos filios nostros, canonicos ecclesie Senonensis et, Hilduinum, ejusdem ecclesie tesaurarium, super capiceria ejusdem ecclesie quam prefatus tesaurarius tenet. Dicebant enim canonici quod capiceria dignitas erat alia et omnimodo divisa a tesauraria, et quod quicunque haberet capiceriam, singulis annis debebat computare cum canonicis de redditibus capicerie, acceptis redditibus sibi assignatis, et quod superesset, consilio illorum, in negociis ecclesie debebat expendere. Sed tandem inter illos, coram nobis, compositum est hoc modo: quod tesaurarius, pro capiceria quam habet, loco candele que solebat in diebus ferialibus ardere in medio choro, in matutinis, cereum dimidie libre administrabit, et post matutinas clero vel clericulo dabitur pes manualis candele et cereus tesaurario remanebit. In duobus autem candelabris que sunt ante altare, in diebus ferialibus, in quibus solebant ardere duo cerei de tercio libre, administrabit duos cereos utrumque unius libre, tam in matutinis quam in aliis horis. Similiter quatuor cerei, qui solebant ardere in missa, erunt quisque dimidie libre. Loco autem candele que solebat ardere ante majus altare, administrabit duos cereos, utrumque unius libre, qui omni eo tempore ardebunt quo candela ardere solebat. Diebus dominicis et diebus novem lectionum, ardebunt ante altare tres cerei in matutinis et in vesperis, ejusdem ponderis cujus solebant esse duo cerei qui ante ardere solebant; et super altare ardebunt duo cerei, utrique dimidie libre. In missa vero ardebunt super altare V cerei dimidie libre; in festis V et VII cereorum et in festis annalibus ardebunt tot cerei in missa et ejusdem ponderis quot et cujus ponderis ardebunt in vesperis et matutinis. Quicunque autem capicerie administrationem de cetero habebit, hec omnia in perpetuum administrabit, et cetera que de consuetudine ministrare consuevit.